Ligte bly aan dié week, sê Eskom | Netwerk24
Deur Andrea Küsel 20 Oktober 2019 20:29
"Ten spyte van 'n kwesbare kragstelsel word geen beurtkrag Maandag verwag nie en die waarskynlikheid van beurtkrag vir die res van die week is klein," lui die verklaring.
Eskom sê die situasie ten opsigte van kraglewering lyk beter vanweë verskeie eenhede wat weer krag opwek ná beplande en onbeplande instandhoudingswerk.
"Dieselreserwes vir gasturbines word aangevul.
"Herstelwerk aan die vervoerband by die Medupi-kragstasie vorder ook goed. Die volle vermoë van dié stasie behoort teen die einde van die week bereik te word."
Eskom waarsku egter dat die kragstelsel steeds onder druk is.
"Terwyl alles moontlik gedoen word om beurtkrag te voorkom, kan dit steeds op kort kennisgewing toegepas word."
Verbruikers word gevra om elektrisiteit steeds spaarsamig te gebruik. Warmwatertenks en onnodige ligte moet afgeskakel word.
"Omdat ons 'n hittegolf in sommige dele van die land ervaar, vra ons dat lugversorgers op 23 °C gestel word."